Henrik Bjørnstad

**Henrik Bjørnstad** (født 1979) er en norsk golfspiller og golfkommentator. Han spilte fast på den amerikanske PGA-touren i 2006 og 2010, som første nordmann noensinne, og fra 2007 til 2009 på Nationwide Tour. Før oppholdet i USA spilte Bjørnstad i Norden og Europa, herunder flere sesonger på European Tour.

Bjørnstad vant det norske amatørmesterskapet i 1996 og ble profesjonell som 18-åring i 1997. Han var som best rangert som nr. 192 i verden. Etter spillerkarrieren var han i en periode trener for Norges Golfforbunds satsing mot OL i 2016. Hjemklubben hans er Miklagard Golfklubb.

## Karrieren som amatør
Henrik Bjørnstad begynte sin golfkarrière i Arvika i Sverige som tiåring, og fortsatte senere i Kristianstad. Da familien flyttet tilbake til Norge og Oslo i 1994, ble han medlem i Oslo Golfklubb. Han deltok på diverse landslag og vant NM på Borre Golfklubb med 17 slags margin i 1996.

## Karrieren som profesjonell
### Opp og ned mellom tourene
Bjørnstad ble profesjonell allerede som 18-åring i 1997. Han deltok i to turneringer på Challenge-touren denne sesongen, men fikk også innpass i Linde German Masters på Europatouren. Her ble han nummer 41, og tjente sin til da største sjekk på cirka 50&nbsp;000 kroner. I neste sesong spilte han fast på Challenge-touren, og fikk med seg fire topp ti-plasseringer etter å ha klart cutten tolv ganger. Dette førte til en 18.-plass på pengelisten. Han spilte også tre Europatour-turneringer, men klarte ikke cutten i noen av dem.

I 1999 spilte han for første gang fast på Europatouren, men han klarte cutten kun seks ganger, og med en 149.-plass på pengelisten ''Order of Merit'' fikk han ikke beholde kortet og måtte derfor tilbake på Challenge-touren i 2000. Her ble det kun én topp ti-plassering, men på høsten kvalifiserte han seg på ny til Europatouren via tourskolen i Spania.

### Etablert på Europatouren
2001-sesongen ble hans første ordentlige sesong på Europatouren, med blant annet en fjerdeplass i Open de Argentina og en sjetteplass i Smurfit European Open. Sistnevnte ga ham i underkant av 108&nbsp;000 euro, hans største premiesjekk så langt i karrieren. Totalt ble det tre topp ti-plasseringer denne sesongen og 83. plass på pengelisten.

Neste sesong ble enda bedre. I Hong Kong Open i desember 2001 lå han an til å vinne en større turnering for første gang i karrieren. Takket være et kunstslag på hull 18 klarte imidlertid José María Olazábal å kapre seieren, og Henrik ble nummer to. Han klarte også en tredjeplass i Scandinavian Masters og syvendeplass i Scottish PGA Championship. Totalt tjente han 388&nbsp;000 euro og ble nummer 61 på pengelisten.

Etter en god innledning på 2003-sesongen ble han plaget med både skader og sykdom, og han avsluttet sesongen med fem missede cutter på de syv siste turneringene. Det ble ingen topp ti-plasseringer denne sesongen, og han endte på 111. plass på pengelisten med 175&nbsp;000 innspilte euro.

### Pause fra golfen
25. plassen i Qatar Masters ble hans beste plassering i 2004. Han spilte totalt 14 turneringer dette året, men klarte cuten kun fem ganger. Han tjente kun 25&nbsp;811 euro og ble nummer 205 på pengelisten.

Så langt i karrieren hadde Bjørnstad spilt uten noe profesjonelt støtteapparat rundt seg, blant annet takket være økonomisk hjelp fra alpinist Lasse Kjus og snowboardkjører Terje Håkonsen, som i 1999 hadde hjulpet ham med 75&nbsp;000 kroner hver. I tillegg hadde advokat Arne Steen vært en viktig støttespiller. Nå var han imidlertid lei av livet som profesjonell golfspiller, og midtveis i 2004-sesongen annonserte han at han ønsket å ta en pause fra golfen på grunn av manglende motivasjon. I stedet begynte han som snekker.

### Ny satsing i 2005

I juni 2005 møtte Bjørnstad Golfforbundets nye sportssjef Jan-Erik Aalbu, som fortalte golfforbundets nye satsing Team Norway. Dette skulle bli det profesjonelle støtteapparatet Bjørnstad hadde savnet mens han spilte på Europatouren. Henrik hadde allerede begynt å trene golf igjen, og bestemte seg etter hvert for igjen å satse på golfen. Han deltok i flere turneringer i Norge og Sverige denne sommeren. På P4 Tour ble det blant annet seier i Vestfold Open på Vestfold Golfklubb i juli, og annenplass i Telehuset Open. Han vant også en Amatour-turnering på Miklagard. Han ble tildelt *wild card* til Scandinavian Masters, hvor han endte på en sterk 18. plass.

### Kvalifisering til PGA-touren
På høsten deltok han i kvalifiseringen til Europatouren 2006. På det første av totalt tre kvalifiseringstrinn vant han turneringen på St. Annes Old Links, men røk ut med en 43. plass på annet trinn på Golf Costa Ballena i Spania. På forhånd hadde han imidlertid gjort det klart at han denne høsten skulle satse på å kvalifisere seg til PGA-touren 2006 i USA, og ville uansett ikke ha deltatt på et eventuelt siste kvalifiseringstrinn.

I USA endte han på sjetteplass på første kvalifiseringstrinn, som ble spilt på TPC of Tampa Bay i Florida. På annet kvalifiseringstrinn fortsatte han det gode spillet, og kom på niendeplass på Bayonet Golf Course i California. Dermed var han klar for siste kvalifiseringstrinn, som ble spilt 30. november til 5. desember på Orange County National i Florida. Der endte han etter seks runder på en delt 13. plass, 13 slag under par, og sikret med det tourkortet for sesongen 2006. Som første nordmann noensinne var han klar for fast deltagelse på verdens største golftour. Tidligere hadde kun Thomas Nielsen spilt én uoffisiell turnering på PGA-touren i 1998.

### 2006: Første sesong på PGA-touren
I sin første turnering, Sony Open in Hawaii, klarte Bjørnstad cuten, men endte på en etter eget utsagn litt skuffende 59. plass. I sesongens andre turnering, Buick Invitational to uker senere, ble det delt 10. plass på Bjørnstad, og hans tredje største premiesjekk så langt i karrieren, pålydende 117&nbsp;300 dollar. Takket være denne plasseringen var han også kvalifisert til FBR Open uken etterpå, og fulgte der opp med en 12. plass og 109&nbsp;200 dollar i premie.

Mens han spilte i Europa hadde Bjørnstad som regel benyttet seg av venner og bekjente som caddie, men foran 2006-sesongen bestemte han seg for å finne en profesjonell caddie med erfaring fra PGA-touren. I de tre første turneringene lånte han Suzann Pettersens caddie gjennom to år, Mark Fulcher. Etter de gode resultatene i disse tre første turneringene bestemte Fulcher seg for å fortsette å jobbe for Bjørnstad, og avsluttet dermed sitt samarbeid med Pettersen.

I de tre neste turneringene gikk det ikke like bra for Bjørnstad. I AT&T Pebble Beach National Pro-Am klarte han ikke cuten, i Chrysler Classic of Tucson ble det kun 51. plass, og i Ford Championship at Doral fikk han igjen kun spille to av de fire rundene. Under disse tre ukene hadde sportssjef i golfforbundet, Jan-Erik Aalbu, ikke vært til stede, og Bjørnstad uttalte at at Aalbu hadde vært en viktig årsak til de gode resultatene i begynnelsen av sesongen. Aalbu var igjen på plass foran The Honda Classic i Palm Beach i Florida, og der ble det en fin 16. plass på Bjørnstad. Etter at syv turneringer og en snau fjerdedel av sesongen var unnagjort, hadde han dermed tjent 321&nbsp;518 dollar, cirka halvparten av det han antatt måtte tjene for å beholde plassen på PGA-touren.

I perioden som fulgte gikk det tyngre for Bjørnstad, med fire missede cuter på seks turneringer. I Bank of America Colonial så det ut til at han var tilbake i form, med årsbeste og seks under par på andrerunden, og etter tre dager lå han på sjetteplass, to slag bak lederen. Men sisterunden gikk han seks slag over par og endte på 40. plass. Han spilte også uken etterpå, den syvende turneringen på like mange uker, før han tok en ukes fri i forkant av kvalifiseringen til US Open, som fant sted 5. juni og gikk over 36 hull. Her lyktes han ikke, og i turneringen samme uke misset han på ny cutten.

### 2007–2009: Nationwide Tour
Bjørnstad klarte ikke å komme blant de 125 beste på PGA-tourens pengeliste som ble direkte kvalifisert til spill neste sesong, og heller ikke blant de 150 beste som fikk delvis spillerett. Etter at det ble klart at Bjørnstads manager John Elliott hadde levert påmeldingen til PGA-tourens kvalifiseringsskole for sent, måtte Bjørnstad spille på Nationwide Tour i 2007-sesongen. Pengepremiene på denne touren er en femtedel av premiebeløpene på PGA-touren. Også 2008 og 2009 ble tilbragt på Nationwide Tour. I oktober 2009 ble det klart at han hadde spilt inn nok penger til å kvalifisere seg for PGA-touren 2010.

### 2010: PGA Tour
Bjørnstad hadde en svak sesong i 2010 og klarte cuten i bare ni turneringer. Med dette endte han på 188. plass på pengelisten. Ettersom han ikke klarte å beholde spilleretten på PGA-touren, besluttet han å legge opp 15. november 2010.

## Høydepunkter i karrieren
* 1997: 41. plass i Linde German Masters på Europatouren
* 2001:
** 4. plass i Open de Argentina
** 6. plass i Smurfit European Open
** 9. plass i Cannes Open
* 2002:
** 2. plass i Hong Kong Open
** 3. plass i Scandinavian Masters
** 7. plass i Scottish PGA Championship
* 2005:
** 18. plass i Scandinavian Masters
** 1. plass på første kvalifiseringstrinn til Europatouren 2006 på St. Annes Old Links
** 13. plass på kvalifiseringen til PGA-touren 2006 og første nordmann med fast spillerett på PGA-touren
* 2006
** 10. plass i Buick Invitational
** 12. plass i FBR Open
* 2009:
** 18. plass på pengelisten til Nationwide Tour og dermed kvalifisert for PGA-touren 2010

## Årsoversikt

## Referanser


## Eksterne lenker
* Henrik Bjørnstad på Twitter
* Henrik Bjørnstads blogg
* 
* Profil hos European Tour
* Biografi hos golferen.no

### Video
* 1golf.tv: «Dette har Henrik i bagen»

### Artikler
* Golfsiden.com: «Historien om Henrik Bjørnstad»
* VG Nett: «Fra snekker til Tiger»
* PGATOUR.com: «Bjornstad blazes new trail for Norwegian athletes»